
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-152-23-031

	Днес, 25.04.2023 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-61/22.03.2023 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ 01/С-152/10.03.2023 г.
	Производството е против Венко Бозев – общински съветник в Общински съвет В., мандат 2019-2023 г.
	По същество в сигнала се твърди, че като общински съветник в Общински съвет В. Венко Бозев е едновременно и служител в „МБАЛ-В.“ ЕООД. Венко Бозев, вместо да се отведе е участвал в гласуването на Решение № 34 по Протокол № 2/23.02.2023 г. на Общински съвет В., с което управителят на „МБАЛ-В.“ ЕООД д-р Д. Г. е освободен от заеманата длъжност, а за управител е избран д-р З. П. Сочи се, че „МБАЛ-В.“ ЕООД е с едноличен собственик на капитала Община В.
	Към сигнала е приложено като доказателство Решение № 34 по Протокол № 2/23.02.2023 г. на Общински съвет В.
	От председателя на ПК по ЗПКОНПИ при Общински съвет В. с писмо с вх.№ ЦУ01-1932#1/10.04.2023 г. на КПКОНПИ са изискани и представени: Решение № 34 по Протокол № 2/23.02.2023 г. на Общински съвет В. и препис-извлечение от Протокол № 2/23.02.2023 г. на Общински съвет В. С писмо с изх. № 65/06.04.2023 г. на Общински съвет В., председателят на ПК по ЗПКОНПИ при Общински съвет В. удостоверява, че в деловодството на Общински съвет В. няма депозиран на основание чл. 44, ал. 1, т. 18 от ЗМСМА договор за възлагане на управлението на „МБАЛ-В.“ ЕООД, сключен със З. П.
	Служебно са приобщени доказателства от производството по сигнал с рег. № ЦУ01/С-1055/17.12.2021 г. - Решение № 339 по Протокол № 16/14.12.2021 г. на Общински съвет В., Протокол № 16/14.12.2021 г. на Общински съвет В., клетвен лист на Венко Бозев от 11.11.2019 г., Договор № 1729/23.12.2021 г. за възлагане управлението на „МБАЛ-В.“ ЕООД, сключен с д-р А. Л. Т. и допълнително споразумение към трудов договор № 94/01.08.2019 г. от 01.08.2019 г., сключено между Ж. Ч., в качеството му на управител на „МБАЛ-В.“ ЕООД и Венко Бозев.
	Служебно е извършена справка в Търговски регистър и регистър на юридическите лица с нестопанска цел, в Регистъра на уведомленията за трудовите договори и уведомления за промяна на работодател на Национална агенция по приходите и в НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени имена, адрес и е подписан.
	Венко И. Бозев е избран за общински съветник в Общински съвет В. за мандат 2019-2023 г. и е положил клетва на 11.11.2019 г.
	„Многопрофилна болница за активно лечение – В.“ ЕООД с ЕИК ********** е лечебно заведение за болнична помощ, с едноличен собственик на капитала Община В. и с управител З. Т. П.
	Венко Бозев заема длъжността „експерт, здравословни и безопасни условия на труд“ в „МБАЛ-В.“ ЕООД, по силата на трудов договор № 14/17.05.2010 г., сключен на основание чл. 70 от КТ (изпитателен срок в полза на работодателя) с д-р А. Т., в качеството му на управител на „МБАЛ-В.“ ЕООД. С допълнително споразумение към трудов договор № 94/01.08.2019 г., сключено между Ж. Ч., в качеството му на управител на „МБАЛ-В.“ ЕООД, на основание чл. 118, ал. 3 и чл. 67 от КТ, Венко Бозев заема длъжността „експерт, здравословни и безопасни условия на труд“ в „МБАЛ-В.“ ЕООД за неопределено време, считано от 01.08.2019 г. Горните обстоятелства се установяват и от извършената справка в Регистъра на уведомленията за трудовите договори и уведомления за промяна на работодател на Национална агенция по приходите.
	От извършената справка в Търговски регистър и регистър на юридическите лица с нестопанска цел по отношение на „МБАЛ-В.“ ЕООД се установява, че в периода от 06.01.2016 г. до 15.03.2021 г. управител на „МБАЛ-В.“ ЕООД е Ж. И. Ч., от 26.04.2021 г. до 06.12.2021 г. е И. В. Д., от 06.12.2021 г. до 10.02.2022 г. е А. Л. Т., от 10.02.2022 г. до 06.06.2022 г. е И. В. Д., от 06.06.2022 г. до 18.04.2023 г. е Д. В. Г., а от18.04.2023 г. е З. Т. П.
	С Решение № 34 по Протокол № 2/23.02.2023 г., на основание чл. 21, ал. 1, т. 9  и т. 23 от ЗМСМА и чл. 11, ал. 1, т. 5 от Наредбата за реда за учредяване на търговски дружества с общинско имущество и за упражняване на правата на собственост на Общината в търговските дружества, Общински съвет В. освобождава от длъжност управителя д-р Д. Г., като прекратява овластяването му като управител на „МБАЛ-В.“ ЕООД, избира д-р З. П. за управител на „МБАЛ-В.“ ЕООД за срок до провеждане на конкурс за заемане на длъжността и възлага на кмета на Община В. да прекрати договора за управление с д-р Д. Г. и да сключи договор за управление с д-р З. П. 
	Видно от поименното гласуване на Решение № 34 по Протокол № 2/23.02.2023 г. на Общински съвет В., общинският съветник Венко Бозев е гласувал „против“ приемането му. Решението е прието с 15 гласа „за“, с 0 гласа „въздържал се“ и с 12 гласа „против“ от присъствалите на заседанието 27 общински съветници.
	От извършената справка в Регистър НБД „Население“ не се установява Венко Бозев да е роднина по права линия, по съребрена линия – до четвърта степен, и по сватовство – до втора степен със З. Т. П. и Д. В. Г.
	
При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Венко Бозев в качеството си на общински съветник в Общински съвет В. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, с оглед на което КПКОНПИ е компетентна да разгледа подадения сигнал.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	В правомощие на Общинския съвет, съгласно разпоредбата на чл. 21, ал.1, т. 9 от ЗМСМА е да приема решения за създаване, преобразуване и прекратяване на търговски дружества с общинско имущество и да избира представителите на общината в техните органи.
	На 23.02.2023 г. Венко Бозев, в качеството си на общински съветник в Общински съвет В. е упражнили правомощията си на общински съветник, като е гласувал „против“ приемането на Решение № 34 по Протокол № 2/23.02.2023 г. на Общински съвет В. за освобождаването от длъжност Управител на „МБАЛ-В.“ ЕООД на д-р Д. Г. и избирането за Управител на „МБАЛ-В.“ ЕООД на д-р З. П.
	От извършената справка в Регистър НБД „Население“ не се установява Венко Бозев да е роднина по права линия, по съребрена линия – до четвърта степен, и по сватовство – до втора степен със З. Т. П. и Д. В. Г., обстоятелство налагащо извода за липса на свързаност по смисъла на §1, т.15, б.“а“ от ДР на ЗПКОНПИ между същите.
	От събраните по преписката доказателства се установява, че Венко Бозев работи в „МБАЛ-В.“ ЕООД от 17.05.2010 г., като по силата на допълнително споразумение № 94/01.08.2019 г. към трудовия договор, сключено с д-р Ж. Ч., в качеството му на управител на „МБАЛ-В.“ ЕООД, Бозев заема длъжността „експерт, здравословни и безопасни условия на труд“ за неопределено време. Трудовото правоотношение на Венко Бозев с „МБАЛ-В.“ ЕООД е възникнало през м. май 2010 г., като в периода в който управител е бил Д. В. Г., а в последствие З. Т. П., същото не е променяно, както по отношение на заеманата длъжност, а така също и по отношение на размера на получаваната работна заплата.
	Тези обстоятелства налагат извода за липса на облага, а оттам и частен интерес на Венко Бозев или на свързано с него лице, по смисъла на § 1, т. 15 от ЗПКОНПИ, който би могъл да повлияе върху безпристрастното и обективно изпълнение на правомощията му на общински съветник в Общински съвет В., при гласуването на Решение № 34 по Протокол № 2/23.02.2023  г. на Общински съвет В.
	Предвид изложеното, се налага извода, че в конкретния случай са налице два от елементите на състава на конфликт на интереси, а именно: лице заемащо висша публична длъжност и упражнени от лицето правомощия по служба. Липсва обаче частен интерес – на Венко Бозев, в качеството му на лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните на Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси.
	Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество,

РЕШИ:


	НЕ УСТАНОВЯВА конфликт на интереси по отношение на Венко Бозев с ЕГН **********, общински съветник в Общински съвет В. и в това му качество, лице заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуване на Решение № 34 по Протокол № 2/23.02.2023 г. на Общински съвет В., поради липса на негов или на свързано с него лице частен интерес.

Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
	


	КОМИСИЯ:

		ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…...../АНТОАНЕТА ЦОНКОВА/

ЧЛЕН:………………………………………..…...../ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

